แบงก์มั่นใจปล่อยกู้
แบงก์ขานรับมาตรการกระตุ้นผู้มีรายได้น้อย ลุยปล่อยสินเชื่อเอสเอ็มอีหนุนเศรษฐกิจ
2 ก.ย. 2558

แบงก์ขานรับมาตรการกระตุ้นผู้มีรายได้น้อย ลุยปล่อยสินเชื่อเอสเอ็มอีหนุนเศรษฐกิจ
นายอลงกต บุญมาสุข ผู้อำนวยการฝ่ายบริหารผลิตภัณฑ์สินเชื่อเพื่อที่อยู่อาศัยและสินเชื่อธุรกิจขนาดย่อม ธนาคารกสิกรไทย เปิดเผยว่า หลังจากรัฐบาลมีมาตรการกระตุ้นเศรษฐกิจในระดับฐานรากที่ชัดเจน ทำให้สถาบันการเงินมีความมั่นใจที่จะปล่อยสินเชื่อมากขึ้น เพื่อช่วยสนับสนุนความเชื่อมั่นและเสริมสภาพคล่องให้กับธุรกิจ
ทั้งนี้ ธนาคารออกผลิตภัณฑ์สินเชื่อจิ๋วแต่แจ๋ว เพื่อสนับสนุนเจ้าของธุรกิจขนาดเล็ก เช่น ร้านอาหาร ร้านกาแฟ หรือโรงงานขนาดเล็ก เข้าถึงแหล่งเงินทุนในการขยายธุรกิจและเป็นวงเงินหมุนเวียน ให้วงเงินกู้ 80% ของหลักประกัน สูงสุด 3 ล้านบาท ผ่อนชำระนาน 5 ปี คิดดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวก 3% ปัจจุบันเอ็มอาร์อาร์อยู่ที่ 7.87%
“ปัจจัยส่วนหนึ่งมาจากรัฐบาลที่เราเห็นว่ามีมาตรการกระตุ้นจากภาครัฐที่ชัดเจนขึ้น ซึ่งสอดคล้องกับแผนที่เราจะออกสินเชื่อสำหรับธุรกิจขนาดเล็กในช่วงครึ่งปีหลัง ซึ่งยอมรับว่าแม้ลูกค้าธุรกิจรายเล็กจะมีความเสี่ยง แต่เราได้ดูข้อมูลฐานลูกค้าและกลุ่มลูกค้าอย่างรอบคอบ จนมั่นใจว่าเข้าใจลูกค้าดีพอจึงได้ออกแพ็กเกจนี้” นายอลงกต กล่าว
นอกจากนี้ ธนาคารยังมีบริการให้คำปรึกษาแก่ลูกค้าธุรกิจขนาดเล็ก เช่น การเขียนแผนธุรกิจหรือการจัดการบัญชีด้วย นำร่องผู้ที่ทำธุรกิจมาแล้วไม่ต่ำกว่า 3 ปี และมียอดขายไม่เกิน 10 ล้านบาท/ปี ซึ่งไม่ว่าจะจดทะเบียนพาณิชย์หรือไม่ก็สามารถยื่นขอสินเชื่อนี้ได้ ตั้งเป้าปล่อยเงินกู้ สินเชื่อจิ๋วแต่แจ๋ว ใน 4 เดือนสุดท้ายของปี 2558 ไว้ที่ 5,300 ล้านบาท
นายคัทสุฮิโกะ มาโดโนะ ประธานเจ้าหน้าที่บริหาร บริษัท ไอร่า แอนด์ ไอฟุล กล่าวว่า บริษัทพร้อมปล่อยสินเชื่อส่วนบุคคลให้กับลูกค้าในประเทศภายใต้ชื่อ “A Money” หลังจากได้รับใบอนุญาตจากธนาคารแห่งประเทศไทย โดยเปิด 2 สาขาแรกที่สีลมและลาดกระบัง ตั้งแต่วันที่ 1 ก.ย.นี้ จากทั้งปีตั้งเป้าเปิดสาขา 20 สาขาใน กทม.และปริมณฑล ก่อนขยายไปต่างจังหวัดในปี 2559
ทั้งนี้ บริษัทเน้นการทำตลาดกลุ่มเป้าหมายที่เป็นพนักงานบริษัท โดยตั้งเป้ายอดสินเชื่อในปีแรกไว้อย่างน้อย 1,000 ล้านบาท